b'\n_START_ARTICLE_\nVinarje, Slovenska Bistrica\n_START_SECTION_\nZgodovina\n_START_PARAGRAPH_\nV zgodovinskih pisnih virih se Vinarje prvi\xc4\x8d omenjajo okoli leta 1480, z imenom Weriach. _NEWLINE_Samo vas doma\xc4\x8dini delijo na \xc5\xa1tiri predele, od katerih se zgolj osrednji imenuje Vinarje. Severni del vasi poimenujejo Kacjek, prvi\xc4\x8d se omenja \xc5\xbee leta 1267, kot Chezalpach, drugod tudi Kacjek pri Vinarju. Ju\xc5\xbeno od Kacjeka je Srbotje, za obrobje Vinarja pa se je obdr\xc5\xbealo lokalno ime Barje.\n_START_SECTION_\nVinogradni\xc5\xa1tvo\n_START_PARAGRAPH_\n\xc5\xbde pred stoletjem so se lokalni prebivalci tod ukvarjali z vinogradni\xc5\xa1tvom, pridelovali so zlasti \xc5\xa1ipon, od starih sort pa zlatnino, zeleniko, vranek in re\xc4\x8dek. Leta 1893 je to izrazito vinogradni\xc5\xa1ko podro\xc4\x8dje napadla trtna u\xc5\xa1, ki so jo zatrli \xc5\xa1ele po obnovi vinogradov z novimi trtami na ameri\xc5\xa1kih podlagah, ve\xc4\x8dinoma iz de\xc5\xbeelne trsnice v Slovenski Bistrici in zasebne trsnice v Kacjeku. Lastniki vinogradov v Vinarjah so bili ve\xc4\x8dinoma od drugod, ohranile so se tudi posamezne stare zidanice s kletmi, med njimi tudi nekdanja zidanica kneza Windischgr\xc3\xa4tza. _NEWLINE_Ve\xc4\x8dina nekdanjih odraslih prebivalcev Vinarja, Kacjeka, Vrhol, Sevca in okolice je hodila na delo v vinograde bogatih posestnikov, raz\xc5\xa1irjeno je bilo vini\xc4\x8darstvo, ve\xc4\x8dje kmetije pa so imele ufarje, ki so \xc5\xbeiveli v ko\xc4\x8dah, spadajo\xc4\x8dih h kmetiji. V zameno za stanovanje so morali biti vedno na razpolago za kme\xc4\x8dko delo. Tudi ko\xc4\x8darjem se je godilo le malo bolje. Ti so sicer imeli nekaj lastne zemlje in malo \xc5\xbeivine, predvsem \xc5\xbeenske pa so delale na najetih njivah ali pa z dnino odslu\xc5\xbeevale usluge kmetom, ki so jim jih opravili z vpre\xc5\xbeno \xc5\xbeivino.\n_START_SECTION_\nZnamenitosti\n_START_PARAGRAPH_\nV Vinarju je stal tudi dvorec (Chateau Vinaria), ki so ga leta 1944 po\xc5\xbegali partizani.'